KOMISJONI MÄÄRUS (EL) 2019/90,

18. jaanuar 2019,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate bromukonasooli, karboksiini, fenbutatinaoksiidi, fenpürasamiini ja püridabeeni jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõike 1 punkti b ja artikli 49 lõiget 2,

ning arvestades järgmist:

(1) Bromukonasooli, karboksiini, fenpürasamiini ja püridabeeni jääkide piirnormid on sätestatud määruse (EÜ) nr 396/2005 III lisa A osas. Fenbutatinaoksiidi jääkide piirnormid on sätestatud kõnealuse määruse II lisas ja III lisa B osas.

(2) Bromukonasooli puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide läbivaatamise kohta kooskõlas määruse (EÜ) nr 396/2005 (2) artikli 12 lõikega 1. Amet jõudis järeldusele, et rukki, nisu, veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud), hobuslaste (lihaskude, rasvkude, maks ja neerud), kodulindude (lihaskude, rasvkude ja maks), lehma-, lamba-, kitse- ja hobusepiima ning linnumunade puhul ei ole teave jääkide piirnormide kohta täielikult kättesaadav ja riskijuhid peavad asjaolusid täiendavalt kaaluma. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(3) Karboksiini jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (3). Amet tegi ettepaneku muuta jäägi määratlust ning jõudis järeldusele, et ühegi toote puhul ei ole teave jääkide piirnormide kohta täielikult kättesaadav ning et riskijuhid peavad asjaolusid täiendavalt kaaluma. Kuna ohtu tarbijatele ei saa välistada, soovitas toiduohutusamet vähendada jääkide piirnorme taimsete ja loomsete toodete puhul asjaomase määramispiirini. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(4) Fenbutatinaoksiidi jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (4). Komisjoni rakendusmäärusega (EL) nr 486/2014 (5) on ette nähtud tühistada fenbutatinaoksiidile antud heakskiit, kuna selle toimeaine kohta ei ole esitatud komisjoni direktiivi 2011/30/EL (6) kohast kinnitavat lisateavet. Kõik kehtivad fenbutatinaoksiidi sisaldavate taimekaitsevahendite load on kehtetuks tunnistatud. Vastavalt määruse (EÜ) nr 396/2005 artiklile 17 koostoimes artikli 14 lõike 1 punktiga a tuleks seega fenbutatinaoksiidi kohta sätestatud jääkide piirnormid kõnealuse määruse II lisast ja III lisa B osast välja jätta. Toiduohutusamet ei soovitanud jätta kehtima olemasolevaid codex'is esitatud jääkide piirnorme, kuna ei toimeaine ega selle metaboliidi dihüdroksüfenbutatinaoksiidi kohta ei esitatud toksikoloogilisi andmeid ja ohtu tarbijatele ei olnud võimalik hinnata. Toiduohutusamet soovitas vähendada jääkide piirnorme taimsete ja loomsete toodete puhul asjaomaste määramispiirideni. Vastavalt määruse (EÜ) nr 396/2005 artikli 18 lõike 1 punktile b tuleks need vaikeväärtused sätestada kõnealuse määruse V lisas.

(5) Fenpürasamiini jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (7). Aprikooside, kirsside, ploomide, lauaviinamarjade, maasikate, pamplite, põldmurakate, (punaste ja kollaste) vaarikate, mustikate, tomati, hariliku paprika, baklažaani, kurgi, kornišoni ja kabatšoki puhul soovitas toiduohutusamet säilitada kehtivad jääkide piirnormid ning virsikute puhul seda suurendada. Toiduohutusamet jõudis järeldusele, et mandlite puhul ei olnud teave jääkide piirnormi kohta täielikult kättesaadav ja riskijuhid peavad asjaolusid täiendavalt kaaluma. See piirnorm vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet.

(6) Püridabeeni jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 artikli 12 lõikega 1 (8). Ta soovitas vähendada jääkide piirnorme greipide, apelsinide, sidrunite, laimide, mandariinide ja maasikate puhul ning säilitada kehtivad jääkide piirnormid kurgi, kornišoni ja kabatšoki puhul. Toiduohutusamet jõudis järeldusele, et õunte, pirnide, küdooniate, astelpihlaka viljade, nisperode, aprikooside, virsikute, tomati, baklažaani, (kaunadega) ubade, veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud), hobuslaste (lihaskude, rasvkude, maks ja neerud) ning lehma-, lamba, kitse- ja hobusepiima puhul ei ole teave jääkide piirnormide kohta täielikult kättesaadav ja riskijuhid peavad asjaolusid täiendavalt kaaluma. Kuna tarbijate jaoks ohtu ei ole, tuleks kõnealuste toodete puhul jääkide piirnormid sätestada määruse (EÜ) nr 396/2005 II lisas toiduohutusameti poolt kindlaks määratud tasemel. Kõnealused jääkide piirnormid vaadatakse läbi ja arvesse võetakse kaks aastat pärast käesoleva määruse avaldamist kättesaadavat teavet. Ploomide, lauaviinamarjade, (mustade, punaste ja valgete) sõstarde, (roheliste, punaste ja kollaste) karusmarjade ning hariliku paprika puhul jõudis toiduohutusamet järeldusele, et teave jääkide piirnormide kohta ei ole kättesaadav ja riskijuhid peavad asjaolusid täiendavalt kaaluma. Kõnealuste toodete puhul tuleks jääkide piirnormiks kehtestada konkreetne määramispiir.

(7) Toodete jaoks, mille töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordil kohaldatavaid jääkide piirnorme ega codex'is esitatud jääkide piirnorme, tuleks jääkide piirnormiks kehtestada konkreetne määramispiir või vaikeväärtus kooskõlas määruse (EÜ) nr 396/2005 artikli 18 lõike 1 punktiga b.

(8) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Mitme toimeaine puhul jõudsid laborid järeldusele, et tehnika arengu tõttu on teatavate toodete kohta vaja kehtestada konkreetsed määramispiirid.

(9) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(10) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi arvesse võetud.

(11) Seepärast tuleks määrust (EÜ) nr 396/2005 vastavalt muuta.

(12) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete puhul, mis on toodetud enne jääkide piirnormide muutmist ja mille kohta on olemas teave, et tarbijate kõrgetasemeline kaitse on tagatud.

(13) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(14) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis on toodetud liidus või imporditud liitu enne 13. augustit 2019.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 13. augustist 2019.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 18. jaanuar 2019 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet, „Reasoned opinion on the review of the existing maximum residue levels for bromuconazole according to Article 12 of Regulation (EC) No 396/2005“ (Põhjendatud arvamus bromukonasooli jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2017;15(9):4986.

(3) Euroopa Toiduohutusamet, „Reasoned opinion on the review of the existing maximum residue levels for carboxin according to Article 12 of Regulation (EC) No 396/2005“ (Põhjendatud arvamus karboksiini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal 2017;15(10):5019.

(4) Euroopa Toiduohutusamet, „Reasoned opinion on the review of the existing maximum residue levels for fenbutatin oxide according to Article 12 of Regulation (EC) No 396/2005“ (Põhjendatud arvamus fenbutatinaoksiidi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2017;15(12):5091.

(5) Komisjoni 12. mai 2014. aasta rakendusmäärus (EL) nr 486/2014, millega tühistatakse toimeaine fenbutatiinoksiidi heakskiit kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmäärust (EL) nr 540/2011 (ELT L 138, 13.5.2014, lk 70).

(6) Komisjoni 7. märtsi 2011. aasta direktiiv 2011/30/EL, millega muudetakse nõukogu direktiivi 91/414/EMÜ, et lisada toimeainete hulka fenbutatiinoksiid, ja komisjoni otsust 2008/934/EÜ (ELT L 61, 8.3.2011, lk 14).

(7) Euroopa Toiduohutusamet, „Reasoned opinion on the review of the existing maximum residue levels for fenpyrazamine according to Article 12 of Regulation (EC) No 396/2005“ (Põhjendatud arvamus fenpürasamiini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2017;15(12):5072. „Modification of the existing maximum residue levels for fenpyrazamine in lettuces, salad plants, spinaches and similar leaves“ (Fenpürasamiini jääkide kehtivate piirnormide muutmine salatite, salatitaimede, spinati ja muu samalaadse lehtköögivilja puhul), EFSA Journal 2018;16(4):5231.

(8) Euroopa Toiduohutusamet, „Reasoned opinion on the review of the existing maximum residue levels for pyridaben according to Article 12 of Regulation (EC) No 396/2005“ (Põhjendatud arvamus püridabeeni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2017;15(11):5054.